Broj:711-I-1611-M-128/23-02-12

Zagreb, 28. srpnja 2023.

**STJEPAN GVERIĆ**

**ravnatelj** **Zavoda za prostorno uređenje Zadarske županije**

**Predmet: mišljenje na zahtjev obveznika Stjepana Gverića**

* ***daje se***

Povjerenstvo za odlučivanje o sukobu interesa (u daljnjem tekstu: Povjerenstvo) je dana 11. srpnja 2023. pod brojem 711-U-5422-M-128/23-01-27 zaprimilo zahtjev za mišljenjem koji je podnio obveznik Stjepan Gverić, ravnatelj Zavoda za prostorno uređenje Zadarske županije.

U podnesenom zahtjevu obveznik traži mišljenje vezano za primjenu Smjernice o zabrani primitka dodatne naknade iz članka 7. točke d) Zakona o sprječavanju sukoba interesa (143/21) temeljem ugovora o radu ili drugog ugovora iz radnog odnosa od 31. siječnja 2022., u kojoj je navedeno da obveznici navedeni u članku 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) koji temeljem ugovora o radu ili drugog ugovora iz radnog odnosa obnašaju javnu dužnost, ne smiju pored plaće koju primaju za njezino obnašanje ostvarivati druge primitke, osim ako drugim zakonom nije drukčije propisano, kao što su isplate božićnice, regresa za godišnji odmor, dara za dijete, jer se drugi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti.

Obveznik ističe da je člankom 26. stavkom 6. Zakona o prostornom uređenju (NN 153/13, 65/17,114/18, 39/19, 98/19, 67/23) propisano da za vrijeme obnašanja dužnosti ravnatelji zavoda za prostorno uređenje županije, odnosno Grada Zagreba imaju pravo na plaću te ostala materijalna i druga prava iz radnog odnosa u skladu s općim aktima ustanove te traži mišljenje ostvaruje li kao obveznik primjene ZSSI-a pravo na primitke navedene u Smjernici.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 17. sjednici održanoj 28. srpnja 2023., obvezniku daje mišljenje kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Sukladno članku 7. točki d) ZSSI-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Zakonska odredba koja se odnosi na primitak dodatnih naknada obvezuje sve zakonske obveznike, neovisno o tome koju dužnost iz članka 3. stavaka 1. ili 2. ZSSI-a obnašaju, osim ako posebnim zakonom za pojedine kategorije obveznika nije drukčije propisano.

Nadalje, Smjernicom od 31. siječnja 2022. Povjerenstvo je definiralo da sukladno članku 7. točki d) ZSSI-a obveznici navedeni u članku 3. Zakona, koji temeljem ugovora o radu ili drugog ugovora iz radnog odnosa obnašaju javnu dužnost, ne smiju pored plaće koju primaju za njezino obnašanje ostvarivati druge primitke, osim ako drugim zakonom nije drukčije propisano, kao što su isplate božićnice, regresa za godišnji odmor, dara za dijete, bonusa za ostvarene rezultate poslovanja te uplate u dobrovoljni mirovinski fond, dodatno zdravstveno osiguranje, životno osiguranje i sl., jer se drugi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti.

Cijeneći da je člankom 26. stavkom 6. Zakona o prostornom uređenju (NN 153/13, 65/17,114/18, 39/19, 98/19, 67/23) propisano da za vrijeme obnašanja dužnosti ravnatelji zavoda za prostorno uređenje županije, odnosno Grada Zagreba imaju pravo na plaću te ostala materijalna i druga prava iz radnog odnosa u skladu s općim aktima ustanove, te da je u stavku 2. navedeno da se na prava i obveze ravnatelja zavoda za prostorno uređenje županije, odnosno Grada Zagreba koje nisu utvrđene ovim Zakonom ili općim aktima javne ustanove primjenjuje posebni zakon kojim se uređuje sprječavanje sukoba interesa, ravnatelj zavoda za prostorno uređenje imao bi pravo na isplatu onih materijalnih prava (božićnica, regresa i dr.) na koja imaju pravo ostali zaposlenici ustanove temeljem općeg akta kojim se uređuju navedena prava u sustavu prostornog uređenja, ukoliko je općim aktom primanje takvog materijalnog prava predviđeno.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Stjepanu Gveriću, elektroničkom dostavom
2. Objava na internetskoj stranici Povjerenstva
3. Pismohrana